Rasmus Prehn (S), 2013-02-19:
»Løsninger frem for historieskrivning«.
Det er overskriften på et debatindlæg i Folkebladet Lemvig den 16. februar skrevet af ingen ringere end Venstres ordfører, hr. Kristian Pihl Lorentzen.
Venstres ordfører synes altså i Folkebladet Lemvig, at det er vigtigt at understrege, at Venstre ikke vil bruge kræfterne på at pege fingre historisk, men hellere vil tale om løsningerne.
Derfor er det usædvanlig overraskende at se, at der nu er indkaldt til en forespørgselsdebat og at høre Venstres ordfører stå her og bruge hele sin taletid på at pege fingre og tale historieskrivning.
Venstres ordfører er ikke optaget af løsninger, han er optaget af historieskrivning, så han kan pege fingre.
Vi står også med et forslag til vedtagelse, der er fremsat af de højreorienterede partier.
Handler det om, hvad man selv har på hjerte, hvad man selv gerne vil foreslå inden for kollektiv trafik?
Næh, det er ene og alene historieskrivning, det er ene og alene pegen fingre af, hvad andre har gjort.
Men vi kommer ikke uden om det, når det er, vi skal diskutere det her spørgsmål, for det er en forespørgselsdebat, hvor Venstres ordfører i høj grad har lagt op til en dyst på historiske facts, og så må vi jo dykke lidt ned i historien og prøve at gå det igennem.
Det er sådan set sådan med den nuværende politik inden for kollektiv trafik, at der for første gang i mange år sker det, at vi rent faktisk sætter priserne ned i den kollektive trafik, mens kvaliteten og kapaciteten får et betydeligt løft.
Med Venstre og Konservatives regering fra 2001 til 2011 havde vi 10 lange og mørke år med dyrere og dårligere kollektiv trafik.
Statsminister Anders Fogh Rasmussen fjernede som noget af det første et tilskud på 200 mio. kr. årligt til billigere kollektiv trafik, som Nyrupregeringen havde gennemført.
Fra 2001 til 2011 steg priserne eksplosivt.
Således var den gennemsnitlige prisstigning i hovedstadsområdet på hele 54 pct., mens den almindelige prisudvikling i samme periode var på kun 23 pct. I samme periode led den kollektive trafik under et vældigt kvalitetstab.
Der var færre afgange, der var problemer med at få siddeplads, og der var flere områder, der helt mistede deres egen bus- og rutebilsbetjening.
Fogh og Løkke stod altså for dyrere og dårligere kollektiv trafik.
Socialdemokratiet og regeringen står i al beskedenhed for det modsatte, nemlig bedre og billigere kollektiv trafik.
Regeringen, Enhedslisten og Dansk Folkeparti sikrer igennem den aftale, vi har indgået her i sommer, bedre og billigere kollektiv trafik, og at der afsættes en hel mia. kr. årligt til den kollektive trafik.
Det er penge, der bl.a. anvendes til at nedsætte taksterne med 20 pct. om aftenen og i weekenden i lokaltrafikken og til indførelse af et nyt ungdomskort, så alle unge 16-19-årige kan få rabat, og så alle på en ungdomsuddannelse kan få rabat, og så alle studerende ved videregående uddannelser kan få rabat.
Vi afsætter også en pulje på hele 57 mio. kr. til målrettede initiativer i yderområderne, og vi sikrer, at de sociale rabatter i landets fjernbusser fastholdes.
De her takstreduktioner forventes i sig selv at øge passagerantallet i den kollektive trafik med 3-4 pct. Fra socialdemokratisk side er vi stærkt optaget af at fortsætte arbejdet med at gøre den kollektive trafik langt mere attraktiv.
For os Socialdemokrater er målet, at flere vælger den kollektive trafik frem for bilen til gavn for mindre trængsel, bedre miljø og klima.
Derfor er vi glade for og stolte over, at regeringen er i fuld gang med at løfte det her område.
Der sker elektrificering af jernbanenettet, hvilket var gået helt i stå i de 10 år, den tidligere regering havde magten; der sker indkøb af elektriske tog og andet nyt materiel; hurtigere og mere rettidige tog; bedre og mere sammenhængende organisering af de forskellige trafikselskaber og aktører, det er noget, der er i fuld gang; flere afgange i den københavnske metro er der sat penge af til; satsning på letbaner i landets største byer; busbaner, så landets bybusser kan komme hurtigere og uforstyrret frem; ja, der er også sat penge af til supercykelstier, der skal hænge sammen med den kollektive trafik.
Det er altså sådan, at der aldrig er blevet gjort så meget i Danmark for at sikre bedre og billigere kollektiv trafik.
På vegne af Dansk Folkeparti, Det Radikale Venstre, Socialistisk Folkeparti, Enhedslisten og Socialdemokraterne skal jeg fremsætte følgende: Forslag til vedtagelse
»Folketinget konstaterer, at regeringen, Enhedslisten og Dansk Folkeparti gennem aftalen om bedre og billigere kollektiv trafik fra juni 2012 har afsat 1 mia. kr. årligt til bedre og billigere kollektiv trafik – penge, der bl.a. anvendes til at nedsætte taksterne med 20 pct. om aftenen og i weekenden i lokaltrafikken og til indførelse af et nyt ungdomskort, så alle unge fra 16 til 19 år, alle på en ungdomsuddannelse og alle studerende på de videregående uddannelser kan rejse billigt med kollektiv trafik, samt en pulje på 57 mio. kr. om året til målrettede initiativer i landets yderområder.
Takstreduktionerne forventes i sig selv at øge passagertallet i den kollektive trafik med 3-4 pct. Folketinget ønsker at fortsætte arbejdet med at gøre den kollektive trafik langt mere attraktiv.
Folketinget har som mål, at flere vælger den kollektive trafik frem for bilen til gavn for mindre trængsel, bedre miljø og klima.«